Primarul general al Capitalei, Nicuşor Dan, susţine că traficul rutier aglomerat din Bucureşti este cauzat de dezvoltarea "total aberantă urbanistică" din ultimii 20 de ani, soluţia fiind încurajarea oamenilor să folosească transportul public. Edilul a dat și un termen pentru circularea pe patru benzi pe Prelungirea Ghencea și a anunțat un plan de înlocuire completă a tramvaielor din București.
"În primul rând trebuie să ne uităm la sursa traficului - dezvoltarea total, total aberantă urbanistică pe care Bucureştiul a avut-o în 20 de ani. Şi modul în care vom dezvolta Bucureştiul trebuie să fie conform cu această ştiinţă care se numeşte urbanism. Şi am făcut asta, în ciuda opoziţiei unor instituţii cum ar fi Inspectoratul de Stat în Construcţii. Apoi, pentru a rezolva o problemă care s-a agravat în 20 de ani, soluţia este de durată şi înseamnă să încurajezi oamenii să folosească transportul public. Am adus prima oară în Bucureşti tramvaie după Revoluţie, 100 de tramvaie, tramvaie cumpărate. 100 de autobuze electrice şi 100 de troleibuze. Deci s-a sporit confortul şi toate celelalte măsuri, conectarea cu Google Maps, biletul unic cu metroul, externalizarea curăţeniei, extinderea reţelei în cartiere care nu aveau transport public, toate astea au făcut ca utilizarea transportului public să crească cu 40%", a declarat Nicuşor Dan duminică într-o conferinţă de presă organizată pe Podul Grant.
Schimbarea tramvaielor în București
"Lucrările pe care le-am început deja - reabilitarea şi extinderea reţelei de tramvai. Avem studiu de oportunitate pentru aducerea a 250 de tramvaie noi şi înlocuirea cu totul a flotei de tramvai. Eu pariez pe tramvai, pentru că metroul este mijlocul de transport care transportă cei mai mulţi călători, asta pe partea de transport public. Pe partea de infrastructură rutieră, vom semna contractul pentru semaforizarea inteligentă, o să dureze doi ani. Şi avem acele radiale până la autostrada de centură, la fel, e o chestiune care va dura trei-patru ani. Când boala e grea trebuie să acţionezi sistematic şi trebuie să ai răbdare", a afirmat Nicuşor Dan.
Patru benzi pe Prelungirea Ghencea
Contractele pentru tronsoanele III şi IV la lucrările de supralărgire din Prelungirea Ghencea vor fi finalizate în aproximativ două săptămâni, iar peste două luni se va circula pe patru benzi până la Râul Doamnei, a estimat primarul general al Capitalei.
"La Prelungirea Ghencea, în vară, peste două luni, o să avem circulaţia pe patru benzi până la Râul Doamnei. Procedura de evaluare a ofertei pusă în achiziţia publică este spre finalizare, mă aştept ca în una-două săptămâni din momentul ăsta să atribuim contractul şi după aceea va intra o firmă privată care va cuprinde segmentele III - IV linia de tramvai şi Park & Ride", a precizat Nicuşor Dan.